《段居士粟庵》
宋代·王庭圭

若人胸臆著万卷，始信此庵藏大千。维摩室中坐狮子，莲花须上集人天。

十方国士从坐起，聚此一粒空中圆。尔时宝刹现毫端，跳出云门向上关。

痴儿正抱古公案，对面不纳须弥山。便向粟中寻世界，含元殿里觅长安。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。